Document ID: 32005R1039

PADOMES REGULA (EK) Nr. 1039/2005
(2005. gada 21. jūnijs),
ar ko Regulu (EEK) Nr. 1907/90 groza attiecībā uz olu marķēšanu
EIROPAS SAVIENĪBAS PADOME,
ņemot vērā Padomes Regulu (EEK) Nr. 2771/75 (1975. gada 29. oktobris) par olu tirgus kopīgo organizāciju (1), un jo īpaši tās 2. panta 2. punktu,
ņemot vērā Komisijas priekšlikumu,
tā kā:
(1)
Olas, ko tirgo vietējā atklātā tirgū, no 2005. gada 1. jūlija jāmarķē ar kodu, kas identificē ražotāju un ļauj noteikt dējējvistu turēšanas metodi, saskaņā ar 7. panta 1. punkta a) apakšpunktu Padomes Regulā (EEK) Nr. 1907/90 (1990. gada 26. jūnijs) par noteiktiem olu tirdzniecības standartiem (2). Dažās dalībvalstīs šī prasība varētu radīt sarežģījumus mazām saimniecībām, kam ienākumi ir nelieli un olu ražošana bieži ir tikai papildu nodarbošanās. Ievērojot to, ka iespēja tirgot pārtikas olas vietējā atklātā tirgū šīm saimniecībām sociālekonomiski ir ļoti nozīmīga, būtu lietderīgi atļaut dalībvalstīm atbrīvot minētās saimniecības no marķēšanas prasības ievērošanas. Tādēļ būtu jāparedz atkāpe attiecībā uz olu ražotājiem, kuru saimniecībās ir ne vairāk kā 50 dējējvistas.
(2)
Ņemot vērā šī jautājuma steidzamību, ir obligāti jāpiešķir izņēmums attiecībā uz sešu nedēļu laikposmu, kas minēts I iedaļas 3. punktā Protokolā par valstu parlamentu lomu Eiropas Savienībā, kas pievienots Līgumam par Eiropas Savienību un Eiropas Kopienu dibināšanas līgumiem.
(3)
Tādēļ būtu attiecīgi jāgroza Regula (EEK) Nr. 1907/90,
IR PIEŅĒMUSI ŠO REGULU.
1. pants
Regulas (EEK) Nr. 1907/90 2. panta 3. punkta pēdējo daļu aizstāj ar šādu daļu:
“Tomēr vietējā atklātā tirgū uz ražotāja pārdotajām olām ir kods, kas noteikts 7. panta 1. punkta a) apakšpunktā. Olu ražotājus, kuru saimniecībās ir ne vairāk kā 50 dējējvistas, dalībvalstis var atbrīvot no šīs prasības izpildes, ja minētās olas pārdod vietējā atklātā tirgū, kas atrodas ražošanas reģionā attiecīgajā dalībvalstī, un ja pārdošanas vietā ir norādīts saimniecības nosaukums un adrese.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2005. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2005. gada 21. jūnijā

Labels: 3
17
15